Fredag er normalt den travleste dag hos "Lilly" i Aalborg som sælger bryllupsudstyr. Men ikke i dag. -I dag har der været meget stille, i forhold til hvad der plejer at være. Først på dagen havde vi masser af kunder, men så har vi haft en periode her midt på dagen, hvor der er meget stille, siger Patricia Hansen, butikschef hos "Lilly" i Aalborg til TV2/NORD. Medarbejderne har ingen fjernsyn. Så selv om de egentligt havde tid til det, kan de ikke følge med i brylluppet. - Vi har sådan lige været ganske kort på nettet og kigget lidt. Mest for at se hendes kjole, forsætter Patricia Hansen. Stilheden i dag bliver dog afløst de næste dage, hvor der erfaringsmæssig bliver ekstra travlt i butikken. - Det folk kommer og spørger efter er noget med blondeærmer, som der var på hendes kjole, og så er det garanteret noget med lange slæb også. Det kunne jeg også se at hun havde på, slutter Patricia Hansen.

Referat:
Mange nordjyder fulgte i dag med i det royale bryllup i England, og det betød stilhed i specielt en butik i Aalborg.